夢後得宋中道書
作者：梅堯臣
朝代：宋

paragraphs: 宵夢宋子語，晝得宋子書。
書意與夢語，曾不異往初。
昔我遭家難，逢子亦在廬。
我南君大梁，千里非隔疎。
念處天地中，天地猶一車。
日月爲兩轂，星辰隨徐徐。
晝夜轉不已，載之將焉如。
冉冉趨死鄉，萬古曾無餘。
其間乃有夢，覺實夢何虛。
何虛亦何實，及盡皆同墟。
身世既若此，合離休歎諸。